**Πρόσκληση Εκδήλωσης Ενδιαφέροντος σε Επιστήμονες για τη Διεξαγωγή Μεταδιδακτορικού Ερευνητικού Έργου στο Ελληνικό Μεσογειακό Πανεπιστήμιο**

**Αρ. Πράξης Συγκλήτου Ελληνικού Μεσογειακού Πανεπιστημίου 20/06.02.2020**

1. **Αντικείμενο και Στόχοι**

Η αξιοποίηση τμήματος των πόρων που είναι διαθέσιμοι στα Ταμειακά Διαθέσιμα του Ιδρύματος (από αδιάθετα ταμειακά υπόλοιπα προηγούμενων χρήσεων) για την ενίσχυση, με σαφή και μετρήσιμο τρόπο, της ερευνητικής δραστηριότητας του Ελληνικού Μεσογειακού Πανεπιστημίου, στο σύνολο των αντικειμένων τα οποία θεραπεύουν τα Τμήματα του, με σκοπό τη βελτίωση των αντίστοιχων ερευνητικών δεικτών.

Οι επιμέρους στόχοι μέσω των οποίων θα επιτευχθεί αυτό είναι:

* Η κάλυψη σε επίπεδο πλήρους απασχόλησης μεταδιδακτορικών ερευνητών, για την υλοποίηση ενός σαφούς ερευνητικού αντικειμένου σε περίοδο 24 μηνών.
* Η ενίσχυση ομάδων που έχουν προοπτική, αλλά δεν διαθέτουν ακόμα τους απαραίτητους πόρους για τη χρηματοδότηση εξωτερικού προσωπικού υψηλών προσόντων.
* Η προσέλκυση στο Ίδρυμα προσώπων με υψηλά προσόντα, από την Ελλάδα και το εξωτερικό, ώστε να ενισχυθεί το ερευνητικό αποτύπωμα του Ιδρύματος και των αντίστοιχων δεικτών, ειδικά εν όψη και των επικείμενων αξιολογήσεων.
* Η ποσοτικοποίηση εξαρχής του αποτελέσματος, με τον ορισμό συγκεκριμένων ποσοτικών (αριθμός δημοσιεύσεων) και ποιοτικών (ποιότητα περιοδικών) στόχων, που θα εμφανίζονται στην ευρέως χρησιμοποιούμενη βάση δεδομένων SCOPUS, ώστε να εξασφαλιστεί η σχετική χρηματοδότηση.

1. **Διαδικασία και Αξιολόγηση**

Στη διαδικασία αυτή μπορούν να συμμετέχουν Έλληνες ή Ευρωπαίοι πολίτες, κάτοχοι διδακτορικού τίτλου στα αντικείμενα που καλύπτουν τα 11 Τμήματα του Ελληνικού Μεσογειακού Πανεπιστημίου. Ο διδακτορικός τίτλος θα πρέπει να έχει αποκτηθεί μετέπειτα από την 1η Ιανουαρίου 2008, και σε περίπτωση που προέρχεται από Ίδρυμα της αλλοδαπής θα πρέπει να έχει και την αντίστοιχη αναγνώριση από το ΔΟΑΤΑΠ. Πολίτες της ΕΕ μπορούνε επίσης να συμμετέχουν αρκεί να έχουν επάρκεια στην Ελληνική Γλώσσα.

Ο / Η κάθε ενδιαφερόμενος /η θα πρέπει να έρθει σε επαφή με ένα Εργαστήριο (ως σύνολο ατόμων) ή με συγκεκριμένο μέλος ΔΕΠ, με του οποίου τα ερευνητικά αντικείμενα σχετίζονται με τα δικά του. Η ερευνητική δραστηριότητα θα λάβει χώρα στο Εργαστήριο αυτό και σε συνεργασία με το αντίστοιχο μέλος ΔΕΠ και για το λόγο αυτό απαιτείται η σχετική σύμφωνη γνώμη. Αυτή θα αναφέρεται ρητά στην πρόταση που θα κατατεθεί. Σε περίπτωση που δεν θα αξιοποιηθεί εξοπλισμός Εργαστηρίου η σύμφωνη γνώμη αφορά μόνο το συνεργαζόμενο μέλος ΔΕΠ.

Η κάθε πρόταση θα πρέπει να λάβει υπόψη τους πόρους που αναφέρονται στην Παράγραφο 3 του παρόντος, καθώς και τον εξοπλισμό και ερευνητικές δομές που διαθέτει το Εργαστήριο, που επίσης θα πρέπει να καταγραφούν και παρουσιαστούν στη σχετική πρόταση.

Η κάθε πρόταση δεν μπορεί να αποτελεί τμήμα ή μέρος υπάρχοντος προγράμματος στο οποίο εμπλέκεται το Εργαστήριο ή το συνεργαζόμενο μέλος ΔΕΠ.

Η πρόταση που θα κατατεθεί θα είναι αυστηρά 10 σελίδες και θα πρέπει να χρησιμοποιηθεί η δομή που χρησιμοποιήθηκε στις προτάσεις του «Ερευνώ, Καινοτομώ, Δημιουργώ» της ΓΓΕΤ. Σε περίπτωση που κάποιος δεν έχει σχετική γνώση, θα τους στέλνεται η προκήρυξη του Β Κύκλου.

Μια 11η σελίδα, θα αναφέρεται στα μετρήσιμα αποτελέσματα της προσπάθειας καταγράφοντας πόσες δημοσιεύσεις και σε ποια περιοδικά θα παραχθούν μέσα από το έργο αυτό καθώς και αντίστοιχος αριθμός παρουσιάσεων και σε ποια συνέδρια.

Απαιτείται τα περιοδικά αυτά να καταγράφονται στο Scopus, ενώ ως ελάχιστος στόχος για αντικείμενα που απαιτούν εργαστηριακή ερευνητική δραστηριότητα ή εργασίες πεδίου ορίζονται οι τρεις (3) δημοσιεύσεις ενώ για άλλα αντικείμενα οι τέσσερεις (4) δημοσιεύσεις. Σε όλες ο/η ενδιαφερόμενος θα πρέπει να εμφανίζεται ως 1ο όνομα και corresponding author και δεν επιτρέπεται να υπάρχει άλλο affiliation πέρα από αυτό του Ελληνικού Μεσογειακού Πανεπιστημίου.

Τέλος θα πρέπει να υπάρχει και ένα κείμενο στην ίδια 11η σελίδα σχετικά με την «επόμενη μέρα», δηλαδή με ποιο τρόπο θα συνεχιστεί η συνεργασία και θα εξασφαλιστούν νέες χρηματοδοτήσεις.

Χωριστά θα κατατίθεται και αναλυτικό βιογραφικό σημείωμα του/της κάθε ενδιαφερόμενου/ης.

Οι προτάσεις θα πρέπει να αναρτηθούν ηλεκτρονικά μέχρι την καταληκτική ημερομηνία (βλέπε Παράγραφος 4) σε link που θα δημιουργηθεί στην κεντρική ιστοσελίδα του Ελληνικού Μεσογειακού Πανεπιστημίου.

Για την αξιολόγηση των προτάσεων θα αναπτυχθούν 12 επιτροπές:

* Μια Κεντρική Επιτροπή Αξιολόγησης (ΚΕΑ). Θα αναλάβει την τελική αξιολόγηση και την τελική κατάταξη των προτάσεων, ενώ θα μπορεί να εισηγηθεί τη μη σύναψη σύμβασης σε ένα Τμήμα (σε περίπτωση που κρίνει την ποιότητα των προτάσεων χαμηλή) και τη σύναψη σύμβασης της θέσης αυτής σε άλλα Τμήματα.
* 11 Τμηματικές Επιτροπές Αξιολόγησης (ΤΕΑ). Θα αναλάβουν την αξιολόγηση των προτάσεων που θα κατατεθούν σε κάθε Τμήμα.

Η ΚΕΑ θα αποτελείται από:

1. Δύο εσωτερικά μέλη:
   1. Καθηγητή Θ. Μανιό, Αντιπρύτανη Οικονομικών, Προγραμματισμού και Ανάπτυξης
   2. Καθηγητή Χ. Φλώρο, Αντιπρύτανη Έρευνας και Δια Βίου Εκπαίδευσης
2. Τρία εξωτερικά μέλη:
   1. Καθηγητή Ν. Καλογεράκη, Σχολή Μηχανικών Περιβάλλοντος, Πολυτεχνείο Κρήτης
   2. Καθηγητή N. Τζανάκη, Ιατρική Σχολή, Πανεπιστήμιο Κρήτης
   3. Καθηγητή Κ. Ζοπουνίδη, Σχολή Μηχανικών Παραγωγής και Διοίκησης, Πολυτεχνείο Κρήτης

Η κάθε ΤΕΑ θα αποτελείται από:

1. Τον/Την Πρόεδρο του Τμήματος
2. Τον/την Καθηγητή/ήτρια ή Αναπληρωτή/τρια Καθηγητή/ήτρια με τις περισσότερες δημοσιεύσεις στο Τμήμα από το 2015 μέχρι και σήμερα, όπως αυτές εμφανίζονται στο Scopus. Σε περίπτωση ίδιου αριθμού, η επιλογή θα γίνεται με βάση το h-index και σε αντίστοιχη ίση τιμή με βάση το σύνολο των ετεροαναφορών.
3. Εξωτερικό μέλος ΔΕΠ (άλλου ιδρύματος) που θα προτείνει το Τμήμα, σε βαθμίδα Καθηγητή / ήτρια ή Αναπληρωτή/τρια Καθηγητή/ήτρια.

Σε περίπτωση που δεν υπάρχουν στο Τμήμα μέλη ΔΕΠ που να πληρούν τις ουσιαστικές (έντονη και σύγχρονη ερευνητική δραστηριότητα) και τυπικές (βαθμίδα) προϋποθέσεις, τότε μπορούν να προταθούν ως μέλη των ΤΕΑ:

* Μέλη ΔΕΠ άλλου Τμήματος της ίδιας Σχολής. Ένα μέλος ΔΕΠ του Ελληνικού Μεσογειακού Πανεπιστημίου μπορεί να συμμετέχει σε δύο ΤΕΑ.
* Ένα ακόμα εξωτερικό μέλος ΔΕΠ, σε αντιστοιχία με αυτά που ορίζονται παραπάνω.

Η ΤΕΑ θα αξιολογήσει και θα βαθμολογήσει την κάθε πρόταση, και θα τοποθετήσει τη σειρά σε βαθμολογική σειρά κατάταξης, με βάση τα παρακάτω κριτήρια:

1. Βιογραφικό ενδιαφερομένου / ης: 20 βαθμοί
2. Ποιότητα ερευνητικής πρότασης: 30 βαθμοί
3. Δυνατότητα υλοποίησης στο Εργαστήριο φιλοξενίας: 10 βαθμοί
4. Δυνατότητα υλοποίησης με βάση τους διαθέσιμους πόρους: 10 βαθμοί
5. Ποιότητα και ποσότητα του προς δημοσίευση έργου: 20 βαθμοί
6. Ρεαλιστικότητα σχεδίου «επόμενης μέρας»: 10 βαθμοί

Η ΚΕΑ θα λάβει τις προτάσεις των Τμημάτων και θα αξιολογήσει τις πρώτες 3 βαθμολογικά προτάσεις ή σε περίπτωση πολύ κοντινής βαθμολογίας (διαφορά μικρότερη από 5 βαθμούς) τις πρώτες 5 προτάσεις από κάθε Τμήμα. Η ΚΕΑ είναι αρμόδια για να επανα-βαθμολογήσει τις προτάσεις και να αλλάξει την τελική σειρά κατάταξης.

Τα τελικά αποτελέσματα θα εγκριθούν από τη Σύγκλητο του Ελληνικού Μεσογειακού Πανεπιστημίου. Το χρονοδιάγραμμα όλων των βημάτων παρουσιάζεται στην Παράγραφο 4, του παρόντος.

Απορίες και ερωτήσεις θα απευθύνονται στο email: [postdoc@hmu.gr](mailto:postdoc@hmu.gr) ή στο 2810379304.

1. **Πόροι, Παροχές και Υποχρεώσεις**

Το ύψος της αντιμισθίας θα οριστεί με βάση το ενιαίο μισθολόγιο, που συνεπάγεται ότι διαμορφώνεται ανάλογα τα τυπικά προσόντα του αναδόχου και φυσικά την οικογενειακή του κατάσταση και την επαγγελματική εμπειρία. Για κατόχους διδακτορικού η μικτή μηνιαία αποζημίωση για πλήρη απασχόληση (περιλαμβανομένων και ασφαλιστικών εισφορών) εκτιμάται μεταξύ 1.800 και 2.300 € και για περίοδο 24 μηνών.

Το σύνολο των χρημάτων θα καλυφθεί από το Ταμειακά Διαθέσιμα του Ιδρύματος. Το συνολικό κόστος της δράσης εκτιμάται στις 550.000 € για περίοδο δύο ετών.

Από τον Τακτικό Προϋπολογισμό η ερευνητική αυτή δραστηριότητα θα ενισχυθεί με 5.000 € για την περίοδο των 2 ετών και για δράσεις που θα αιτηθεί ο ανάδοχος.

Από το Πρόγραμμα Δημοσίων Επενδύσεων του Ιδρύματος θα ενισχυθεί η προσπάθεια αυτή με εξοπλισμό ύψους 15.000 €.

Τα παραπάνω ποσά θα πρέπει να ληφθούν υπόψη στην κατάθεση της σχετικής πρότασης.

Η εργασία θα είναι πλήρους και αποκλειστικής απασχόλησης και ο / η ανάδοχος θα κληθεί να υπογράψει σχετική υπεύθυνη δήλωση. Ως αποτέλεσμα ο / η ανάδοχος δεν επιτρέπεται να διατηρεί οποιαδήποτε άλλη θέση ερευνητική ή μη σε οποιαδήποτε Ίδρυμα ή φορέα, ιδιωτικό ή δημόσιο, εσωτερικού ή εξωτερικού για την περίοδο των 24 αυτών μηνών.

Σε περίπτωση που προσληφθεί σε άλλη θέση, θα πρέπει να καταθέσει την παραίτηση του και να παραδώσει το σύνολο των ερευνητικών αποτελεσμάτων.

Τα πνευματικά δικαιώματα των ερευνητικών αποτελεσμάτων ανήκουν στο Ελληνικό Μεσογειακό Πανεπιστήμιο.

Μετά τη διαδικασία που αναφέρεται στην πρόσκληση θα ακολουθήσει σχετική προκήρυξη του γνωστικού αντικειμένου η οποία θα γίνει μετά από πρόταση της Γενικής Συνέλευσης του Τομέα και έγκριση από τη Συνέλευση Τμήματος. Η διάρκεια της συμβάσεως καθορίζεται για χρονικό διάστημα ενός ακαδημαϊκού έτους κατά περίπτωση, ανάλογα με τις ανάγκες του Τομέα δύναται δε να ανανεώνεται ή να παρατείνεται. Σε κάθε περίπτωση ο συνολικός χρόνος διάρκειας της σύμβασης δεν δύναται να υπερβεί τα δύο (2) ακαδημαϊκά έτη.

1. **Χρονοδιάγραμμα:**

* Δημοσίευση της Πρόσκλησης: 28 Φεβρουαρίου 2020
* Εναρκτήρια Ημερομηνία Κατάθεσης Προτάσεων: 1η Απριλίου 2020
* Καταληκτική Ημερομηνία Κατάθεσης Προτάσεων: 30 Απριλίου 2020.
* Αξιολόγηση από τις ΤΕΑ: 31 Μαΐου 2020
* Αξιολόγηση από ΚΕΑ και ανάρτηση αποτελεσμάτων: 30 Ιουνίου 2020.
* Περίοδος ενστάσεων: 5 ημερολογιακές

ημέρες

* Τελικά Αποτελέσματα (Έγκριση Συγκλήτου): 31 Ιουλίου 2020
* Έναρξη έργων: 1η Οκτωβρίου 2020